**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί της Παροχής και Χρήσης Υπηρεσιών Πληρωμών και Πρόσβασης στα Συστήματα Πληρωμών (Τροποποιητικός) Νόμος του 2023»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

 Χρύσης Παντελίδης Σωτήρης Ιωάννου

 Χάρης Γεωργιάδης Ηλίας Μυριάνθους

 Ονούφριος Κουλλά Αλέκος Τρυφωνίδης

 Σάβια Ορφανίδου **Μη μέλη της επιτροπής:**

 Άριστος Δαμιανού Σταύρος Παπαδούρης

 Αντρέας Καυκαλιάς

 H Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 15 και 22 Μαΐου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας και της Νομικής Υπηρεσίας της Δημοκρατίας.

 Σκοπός του νομοσχεδίου είναι η τροποποίηση του περί της Παροχής και Χρήσης Υπηρεσιών Πληρωμών και Πρόσβασης στα Συστήματα ΠληρωμώνΝόμου, ώστε να επιτευχθεί εκ νέου εναρμόνιση με το Άρθρο 60(1) της πράξης της Ευρωπαϊκής Ένωσης με τίτλο «Οδηγία (ΕΕ) 2015/2366 του Ευρωπαϊκού Κοινοβουλίου και του Συμβουλίου της 25ης Νοεμβρίου 2015 σχετικά με υπηρεσίες πληρωμών στην εσωτερική αγορά, την τροποποίηση των οδηγιών 2002/65/ΕΚ, 2009/110/ΕΚ και 2013/36/ΕΕ και του κανονισμού (ΕΕ) αριθ. 1093/2010 και την κατάργηση της οδηγίας 2007/64/ΕΚ».

 Σύμφωνα με την εκπρόσωπο του Υπουργείου Οικονομικών και τα κατατεθέντα στοιχεία, στο πλαίσιο άσκησης των εξουσιών της Υπηρεσίας Προστασίας Καταναλωτή για τη διερεύνηση παραπόνων και καταγγελιών σχετικά με την επιβολή επιβάρυνσης από τους τελικούς αποδέκτες (δικαιούχους) χρηματικών ποσών, τα οποία αποτελούν αντικείμενο πράξης πληρωμής, για τη χρήση ηλεκτρονικής κάρτας, έχει εντοπιστεί ερμηνευτική σύγκρουση μεταξύ συγκεκριμένων διατάξεων της ισχύουσας νομοθεσίας.

 Ειδικότερα, στον υφιστάμενο νόμο υπάρχουν αντικρουόμενες διατάξεις, βάσει των οποίων προβλέπεται ότι, σε περίπτωση που ο δικαιούχος επιβάλλει επιβάρυνση ή προσφέρει έκπτωση για τη χρήση συγκεκριμένου μέσου πληρωμών, ενημερώνει σχετικά τον πληρωτή πριν από την έναρξη της πράξης πληρωμής [άρθρο 60(1)], ενώ με βάση άλλες διατάξεις του ιδίου νόμου ο δικαιούχος δεν επιτρέπεται να ζητά επιβαρύνσεις για τη χρήση του συγκεκριμένου μέσου πληρωμών [άρθρο 62(5)].

 Συνεπώς, σύμφωνα με την ίδια κυβερνητική αρμόδιο, δεδομένου ότι η πρόθεση του νομοθέτη ήταν η καθολική και χωρίς εξαιρέσεις απαγόρευση της επιβολής επιβαρύνσεων από δικαιούχο για τη χρήση συγκεκριμένου μέσου πληρωμών, κρίνεται σκόπιμη η προώθηση του προτεινόμενου νόμου για σκοπούς νομικής σαφήνειας.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

23 Μαΐου 2023

Αρ. Φακ.: 23.01.064.038-2023

ΣΧΚ/ΜΓ/XM